भिंडरांवाले के गांव में वारिस पंजाब दे का चीफ बना, वहीं से गिरफ्तारी
Khalistani Separatist Amritpal Singh Case Update - Follow Waris Punjab De Chief and Amritpal Singh Arrest Latest News, Videos and Report On Dainik Bhaskar. अमृृतपाल खुद को गर्व से खालिस्तान समर्थक बताता है, खालिस्तान यानी खालसा या सिखों का अलग देश। ये दावा भी करता है कि लोग खालिस्तान के समर्थन में हैं।
‘वारिस पंजाब दे’ संगठन के चीफ अमृतपाल सिंह को पंजाब पुलिस ने रविवार सुबह अरेस्ट कर लिया। 18 मार्च 2023 को पुलिस ने अमृतपाल की गिरफ्तारी के लिए उसके गांव जल्लूपुर खेड़ा में दबिश दी थी, पर वह भाग निकला था।
36 दिन बाद उसे मोगा के रोडे गांव से गिरफ्तार किया गया है। सिख कट्टरपंथी जरनैल सिंह भिंडरांवाले इसी गांव का रहने वाला था। 29 सितंबर 2022 को यहीं अमृतपाल को वारिस पंजाब दे का प्रमुख घोषित किया गया था।
अमृतपाल पर अजलाना थाने पर हमला कर साथी को छुड़ाने का आरोप है। जल्लूपुर खेड़ा गांव में किलेनुमा घर में रहने वाला अमृतपाल नशा मुक्ति केंद्र चला रहा था, जहां मरीजों को फ्री में दवा और खाना मिलता है।
अमृृतपाल खुद को गर्व से खालिस्तान समर्थक बताता है, खालिस्तान यानी खालसा या सिखों का अलग देश। ये दावा भी करता है कि लोग खालिस्तान के समर्थन में हैं। 23 फरवरी को अजनाला थाने पर हमले के बाद भास्कर ने अमृतपाल के गांव से रिपोर्ट की थी। उसका इंटरव्यू भी लिया। ये इंटरव्यू 3 मार्च को पब्लिश हुआ था। आज उसे दोबारा पब्लिश कर रहे हैं…
सवाल: जिस रास्ते पर आप चल रहे हैं, उससे क्या हासिल करना चाहते हैं?
जवाब: मैं ड्रग्स और पंजाब के मुद्दा उठाता हूं, इसलिए यूथ मुझसे जुड़ रहे हैं। अमृतपाल सिंह कुछ हो या ना हो, ये मैटर नहीं करता। मैं सिर्फ एक विचार को रिप्रजेंट कर रहा हूं। ये विचार मुझसे पहले भी था और मेरे जाने के बाद भी होगा। कई बार लोगों को लगता है कि ये मेरा खुद का विचार है, ऐसा नहीं है।
हमारा मकसद है- पंजाब को ड्रग फ्री सोसाइटी बनाना, पानी का संकट, माइग्रेशन और भाषा का मुद्दा सुलझा रहे लोगों की मदद करना। संप्रभुता का मुद्दा पंजाब में हमेशा से ही रहा है, ये बात कब से बुरी होने लगी। हिंदू राष्ट्र की बात होती है, इस पर तो कोई डिबेट नहीं होती।
सवाल: आप संप्रभुता की बातें करते हैं, आपकी बात भारत से अलग मुल्क बनाने तक जाती है। देश में कई धड़े हैं, कोई हिंदू राष्ट्र की मांग करते हैं, कुछ कश्मीर को मुस्लिम राष्ट्र बनाना चाहते हैं।
जवाब: ये जो टैगलाइन है, उसे समझिए। अमेरिका एक देश है, लेकिन साउथ अमेरिका के लोग भी अमेरिकन हैं, कनाडा के लोग भी अमेरिकन हैं। उस हिसाब से हम कहें कि हिंदुस्तानी हैं, तो जरूरी नहीं है कि हम एक ही मुल्क में रहेंगे।
हिंद महासागर पर भारत, चीन समेत कई देशों का कंट्रोल हैं। डायवर्सिटी को स्वीकार नहीं किया जाता, वहीं से बात शुरू होती है। अगर ये ना कहा जाता कि सिख हिंदुओं का अंग है, तो बात यहां तक नहीं पहुंचती, न दरबार साहिब पर हमला होता, न आज संप्रभुता की बात आती।
डेमोक्रेसी में डायलॉग को नहीं दबा सकते। अगर सिखों की खालिस्तान की मांग है, तो इसे दबाया नहीं जा सकता। अभी यहां कोई रेफरेंडम नहीं हुआ, इसलिए नहीं पता कि कितने सिख ये चाहते हैं। मैं रेफरेंडम की मांग नहीं करता। पहले हमें हमारा प्रचार करने दिया जाए।
लोकतंत्र में हमें इसका अधिकार है। इस पर बात होनी चाहिए, तब शायद कोई हल निकल जाए। हो सकता है सरकार साबित कर दे कि हम गलत बात कर रहे हैं, तो हम मान जाएंगे।
सवाल: क्या धर्म के आधार पर अलग देश की मांग ठीक है?
जवाब: हमारी संस्कृति क्या है, ये हमारे गुरु ने बताया है। उन्होंने बताया कि हम न हिंदू, न मुसलमान। सिख धर्म में मूर्तिपूजा वर्जित है, लेकिन अगर हिंदू मूर्तिपूजा करते हैं, तो हमें कोई दिक्कत नहीं है। महाराजा रणजीत सिंह ने कई मंदिर बनवाए, लेकिन वो मंदिर में जाकर पूजा नहीं करते थे।
हिंदुओं में नियम नहीं है, जो उन्हें रोके कि गुरुद्वारे नहीं जाना है। सिख धर्म अपने अनुयायियों को मंदिर में जाने की इजाजत नहीं देता। हमारे पास नशा छोड़ने के लिए हिंदू लड़के आते हैं, हम उन्हें मना नहीं करते।
सवाल: ऐसा क्या हुआ कि आप मॉडर्न लाइफ से सिख बाने में आ गए, खालिस्तान का मुद्दा उठाने लगे?
जवाब: मेरा बचपन जल्लूपुर खेड़ा गांव में बीता। कपूरथला में मैंने मैकेनिकल इंजीनियरिंग में एडमिशन लिया था, लेकिन पढ़ाई पूरी नहीं की। इसके बाद मैं दुबई चला गया, वहां 10 साल फैमिली बिजनेस मैनेज किया। 2015 में बरगाड़ी में बेअदबी की घटना हुई, वो न सिर्फ मेरे लिए, बल्कि कई सिखों के लिए ट्रिगर पॉइंट था।
सवाल: लोग कहते हैं कि आप जरनैल सिंह भिंडरांवाले की तरह दिखते हैं। क्या ये लुक आपने उन्हीं से लिया है?
जवाब: ये पहनावा जरनैल सिंह भिंडरांवाले का नहीं है, जो लोग कल्चर को नहीं जानते, वो ऐसी बात करते हैं। करतार सिंह भिंडरांवाले, संत गुरबचन सिंह भिंडरांवाले सभी ने यही बाना पहना है। सिख धर्म में उपदेश देने वाले का ये बाना होता है, निहंगों का बाना अलग होता है। जितनी भी टकसालें (सिख धार्मिक शिक्षा केंद्र) हैं, उनमें ये बाना आज भी पहना जाता है।
सवाल: आपने सिख धर्म की शिक्षा किस टकसाल में ली और कितने साल धर्म के बारे में पढ़ाई की?
जवाब: मेरी ट्रेनिंग किसी टकसाल में नहीं हुई, न ही मैंने धर्म की शिक्षा ली। मैंने घर से ही धर्म की शिक्षा ली है। उपदेश देने के लिए धर्म की शिक्षा की जरूरत नहीं होती। सिखी में ऐसा कोई कोर्स नहीं है, लेकिन टकसाल में रहने वालों को ज्ञान होता है, ये बात सही है।
सवाल: आपने कहा कि आपका लक्ष्य खालिस्तान बनाना है। आपका रोडमैप क्या है। क्या ये आंदोलन हिंसक होगा?
जवाब: जो लोग सत्ता का हिस्सा नहीं होते, वो कभी भी हिंसा का रास्ता नहीं चुनते हैं। बंदूक और तलवारें सिख धर्म के कोड ऑफ कंडक्ट में है। बंदूकें हमारे सेल्फ डिफेंस के लिए हैं, हमने ड्रग सिंडिकेट के खिलाफ मोर्चा खोला है, वो हमारी जान के दुश्मन हैं, इसलिए सेल्फ डिफेंस जरूरी है। खालिस्तान का इश्यू तो अब आया है।
सवाल: अगर समझौते की मेज पर आपसे बात की जाए और कहा जाए कि खालिस्तान की मांग छोड़िए, तो आप क्या मांग रखेंगे?
जवाब: सिखों के साथ जो अन्याय हुआ है, उसकी भरपाई करनी होगी। कई सिख जेल में बंद हैं, पानी, ड्रग, पलायन.. ये सारे मुद्दे हैं। जिस तरह से हिमाचल में कानून हैं कि वहां कोई जमीन नहीं खरीद सकता, इसी तरह पंजाब में भी कानून होना चाहिए।
पंजाब में जो भी सरकारी नौकरियां हैं, उनमें 95% का कोटा बनाकर पंजाबियों को नौकरियां दी जानी चाहिए। पलायन को रोकने के लिए सख्त नीतियां लानी चाहिए। ये सुनिश्चित करना होगा कि जो व्यक्ति पंजाब में पलायन कर रहा है, कहीं वो संस्कृति के लिए खतरा तो नहीं है।
अमृतपाल का नशा मुक्ति अभियान, तस्वीरों में भिंडरांवाले…
अमृतसर का जल्लूपुर खेड़ा गांव, देखने में पंजाब के दूसरे सामान्य गांवों की तरह ही है। खेतों से घिरी बस्ती, आबादी करीब 2200। पर गांव में घुसते ही सामने गुरुद्वारे पर लगी तस्वीर इसके अलग होने का एहसास करा देती है। सामने एक बड़ा सा पोस्टर है, इस पर उग्रवादी जरनैल सिंह भिंडरांवाले, ‘वारिस पंजाब दे’ के फाउंडर दीप सिद्धू और नीचे अमृतपाल सिंह की बड़ी फोटो लगी है। पोस्टर पर सब गुरुमुखी में लिखा है।
जल्लूपुर खेड़ा अमृतपाल सिंह या गांव के लोगों की भाषा में कहें तो ‘सिंह साब’ का गांव हैं। पूछने पर लोग बताते हैं कि पोस्टर पर नशा छुड़ाने के अभियान के बारे में लिखा हुआ है। अमृतपाल ने गांव के गुरुद्वारे में एक सेंटर बनाया है, जहां नौजवानों की नशे की आदत छुड़वाई जाती है। पोस्टर पर भिंडरांवाले की फोटो इसलिए है, क्योंकि अमृतपाल उसे अपना आदर्श बताता है।
गांव के सबसे बड़े गुरुद्वारे में ‘वारिस पंजाब दे’ का दफ्तर है और यही नशामुक्ति का केंद्र है। पंजाब के दूरदराज इलाकों से लोग यहां आते हैं। तरनतारन, गुरुदासपुर, मोगा, बठिंडा, संगरूर… पंजाब के हर कोने से लोग यहां इस आस से पहुंचते हैं कि उनके बच्चे का नशा छूट जाएगा।
62 साल के जसबीर सिंह अमृतसर के पड़ोसी जिले तरनतारन से दोस्त के बेटे को लेकर आए हैं। तारा नाम का 26 साल का लड़का 5 साल से हेरोइन का नशा करता है, काबू में नहीं रहता। जसबीर बताते हैं कि उन्हें सोशल मीडिया से ‘वारिस पंजाब दे’ के इस नशा मुक्ति केंद्र के बारे में पता चला।
योग, सेवा और शबद कीर्तन से नशे का इलाज
मैं लोगों से बात करता हूं तो पता चलता है कि नशा मुक्ति केंद्र में मौजूद ज्यादातर लड़के हेरोइन का नशा करते हैं। यहां के सेवादार सतराणा सिंह बताते हैं कि ‘नशा पीड़ितों को गुरुद्वारे में पूरी तरह मुफ्त रखा जाता है।
पीड़ितों का इलाज आयुर्वेदिक दवाओं, योग, सेवा और शबद कीर्तन से होता है। सुबह से शाम तक पीड़ितों को अच्छी डाइट और दवाएं दी जाती हैं। उन्हें अच्छी संगत में रखा जाता है, उनकी निगरानी के लिए गार्ड्स भी होते हैं।’
सतराणा बताते हैं कि ‘गुरुद्वारे के आसपास चल रहे कंस्ट्रक्शन में नशा छुड़वाने आए लोगों से काम भी करवाया जाता है। हमारी कोशिश उनकी सेहत सुधारने के साथ उन्हें अपने पैरों पर खड़ा करने की भी होती है, ताकि नशा पीड़ित यहां से ठीक होकर जाएं, तो आम जिंदगी बसर कर सकें।’
वॉट्सऐप के जरिए चल रहा संगठन
‘वारिस पंजाब दे’ के इस नशामुक्ति केंद्र पर करीब 60-65 पीड़ित रह रहे हैं। संस्था के तहत इसी तरह का एक और सेंटर बरनाला में भी चलता है। सेवादार बताते हैं कि ‘वारिस पंजाब दे’ संगठन में अभी कोई कागजी सदस्यता जैसा सिस्टम नहीं है, जो संगत हमारे साथ जुड़ी है, उन्हें वॉट्सऐप के जरिए जानकारी मिलती रहती है और वो हमसे जुड़े रहे हैं। अब संगठन अपने सदस्यों की लिस्ट बनाने और उन्हें लिखित सदस्यता देने के बारे में सोच रहा है।
